21 اسفند 1390 @ 15:07| شاعیر: :: Mesud Haray :: | چاپ ائت
رقیه کبیری :
اؤزومه و باشقا یازار، شاعیرلریمیزه اوره ییم یانیر.
بو کیتابین محتواسی هانسی حکایه لردی؟ بو حیکایه لر تبریز درگیلریندن اؤنجه دن چاپ اولموشدو؟
ساتیشیندان خبریز وار می ؟ نئجه قارشیلاندی ؟
قانون انتشاراتیندان بیر ایکی گون اؤنجه بیر ایمیل آلدیم . یازمیشدیلار کیتابیما گؤره باخیشلار مثبت دیر. انتشاراتینین رداکتورو «پرویز جبرائیل» اؤزو بیر یازار اولاراق، حیکایه لریمی چوخلو بینمیشدی.
باکی نین نشر ایله تبریز نشرینین فرقلری؟
هئچ باکییا گئتمه دیییمه گؤره و اوردان یاخشی بیلگیم اولمادیغینا گؤره بورانین نین نشر صنعتینی اورانین نشر صنعتی ایله مقایسه ائتمک مقامیندا دئییلم؛ اما اوره ییم ایسته ییر بیزیم ده اثرلریمیز راحات چاپ اولونسون. بورادا بیز یازارلار نئچه آشیریمدان کئچمه لی ییک. بیر یسی مجوز دن آسیلی اولان اصلاحیه آشیریسی؛ کی ایشین ان آجی وئریجی قیسمی دیر. بعضن قالیرسان بو اصلاحیه لرله نه ائدیم؟ ائله اولورکی ، کیتابین چایپینین خئیریندن کئچیرسن. اما نه قدر یازیب بیر- بیرینین اوستونه قالاناجاق؟ نه دن یازیریق؟ اینانیرسیز من دونیا ادبیاتینین ترجومه لرینین اوخویاندا، اؤزوموزه اوره ییم یانیر. بیزلر بونجا قلمیمیزی سیخیریق، بونجا سایقی ایله یازیریق. یازیلاریمیز هئچ کیمسه یه توخونمور. حیکایه لریمیز یالنیر یاشام حیکاه یه سی دیر. اما نه دن مجوز مرحله سینده بو قدر چتینلیک چکیریک بیلمیرم. بیر یازار اولاراق اینانیرام کی حیکایه نین فضاسیندا و کارکترلره یاراشیق اولانلاری یازمالیام.
ایکینجی آشیریم انتشارات لارین آشیریمیدیر. یازارلاردان مالی حمایت ائله مه مدیکلری بیرطرفه، یازارلارین اؤز هزینه لری ایله چاپ اولدوغو کیتابلارین هئچ بیر منفعتی یازارین الینه یئتیشمیر. بو داها دا اوزوجودور و اوچونجوسو اوخوجو آشیریمی دیر. کی بو دا تبلیغاتدان آسیلی دیر. یازارلاریمزی و ادبیاتیمیزی درگی لریمیزده ، رادیو تلویزیوندا تانیتماق گرکیر. یوخسا ائله ایللر بویو کیتابلاریمیزین بو باهالی کاغیذلارینا گؤی- گؤیرتی ساتان توکانلاردا گؤی بوکوله جک. و بلکه بیزدن سونرا گلن نسل داها دا آرتیق نهیلیستی دوشونجه لره قاپاناجاق…
گله جک کیتابلاریز ؟
شعر توپلوسو اولان کیتابیم «تبریزیم آل تبیمی» آدیندا ایشیق اوزو گؤردو. نهایتده ۳ دفعه اصلاحیه دن سونرا مجوز صادر اولوندو.
« بیر اوجاقدا ایکی کول توپاسی» اورتاق شعر توپلوسو. بو کیتابا بیر دفعه اصلاحیه دن سونرا مجوز صادر اولوندو. بو کیتابا عایید تک باشینا دانیشماغیم دوغرو اولماز. چونکو اورتاق یازیلمیش بیر منظومه دیر. تانینمیش شاعیریمیز «کیان خیاو» جنابلاریلا بیرلیکده یازمیشیق . اصلی – کرم حیکایه سینین یئنی روایتی، اسطوره لر اساسیندا، تورک و دونیا اسطوره لرینین کسیشیب، بیرلشدیییی بیر روایت دیر. یالنیز بونو دئیه بیلرم کی بیزیم ادبیاتیمیزدا ایلک دفعه دیر بئله بیر اورتاق منظومه یازیلیب. بو کیتاب ۱۲ بؤلوم دن عبارت دیر. ۶ بؤلوم ،«اصلی» کاراکترینی تانیتدیران بؤلوم لر منه عایید دیر و ۶ بؤلوم «کرم» کاراکتئرینی تانیتدیران «کیان خیاو» قلم ایله یازیلیبدیر. دئمه لیم کی ایکی- اوچ هفته سوره سینده «یاران» نشر ائوینین وریندن یایینلاناجاق.
«ایچیمده کی قیز» حیکایه توپلوسودو وار. ۱۳ حیکایه دن عبارت دیر. ارشاد اداره سینده مجوز سیراسیندادیر. بو کیتابیما هله بو گونه جان اصلاحیه ده گؤندرمه ییبلر. بو کیتابین مالی اسپانسری ارک انتشاراتیدیر.
« بو قاپی هئچ چالینمایاجاق» بیر باشقا حیکایه توپلوسودور.بیر نئچه گونه نهایی ائدیت دن سونرا انتشارات لارین بیریسینین طرفیندن کی کیتابین مالی اسپانسرلیین قبول ائدیبلر، مجوز اوچون ارشاد اداره سینه گؤندریله جک.
« یاری اینسان- یاری قوش؛ آراز قیزی» شعر توپلوسو. حورمتلی شاعیریمیز «کیان خیاو» ایله اورتاق یازیلمیش ایکینجی شعر توپلوسو. گئنه ده تک باشیما بو کیتابا گؤره دانیشماغیم دوغرو اولماز. آنجاق بوشعر توپلوسو توغرول قوشو( اسطوره قوشو) و آذربایجان سولارینی اساس توتاراق یازیلیب. بو تئزلیکده بیر قرارا گلیرسک، مجوز آلماق اوچون ارشاد اداره سینه گؤنده ره جه ییک.
و ایندی الیمده بیر رومان یازیرام . نه زامان باشا چاتاجاق بللی دئییل. من اؤیکو یازماغا داها آرتیق ماراقلیام. دؤردونجو حیکایه توپلوسونو دا حاضیرلاماقدایام.
و سون سؤز ؟
سون سؤزو دئمه دن ، یئری واردیر بوردان « اوره ییم آغرییر» کیتابینین دیل قورولوشونون باخیمیندان کیتابین ائدیت ایشلرینین زحمتینی قبول ائدن، حورمت لی « حسن اومودو اوغلو» دان تشکور ائدم. دونیانین باشا- باشیندا یازارلارین هامیسینین یازیلاری ائدیت اولونور. اما ترسینه تورکجه ادبیاتیندا هله- هله ائدیت مسئله سی یئرینی آلماییب .بورادا هر کس یازیلارینی ائدیتورا وئرنده، بئله آلینیرکی، یازی نین ضعفی واردیر. من بئله دوشونمورم و یازارلاریمیزین ائدیت ایشینه اؤنم وئردیکلرینی آرزولاییرام .
و یالنیز بونجا زحمت دن سونرا یازیلاریمیز چاپ مرحله سینه چاتانا قدر ، نه استرس لره قاتلاشیریق دئیه، اؤزومه و باشقا یازارلاریمیزا و شاعیرلریمیزه اوره ییم یانیر. ادب مولکونده، ادبیاتا بوندان داها آرتیق ده یر وئرمه لییک. و سون سؤزوم ، ایلک سؤزوم دور، اوره ییم آغرییر…
دانیشیق : علی فرهاد
قایناق : http://yurd.ir/blog/?p=462
azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ltg_Latn